NSB type 24

NSB type 24 var en damplokomotivtype i bruk hos NSB. Typen gikk hovedsakelig i godstog. Type 24 ble bygget av Hamar Jernstøberi, NOHAB og Thunes mekaniske værksted i perioden 1909 til 1921 og var nær identisk med type 22. Den eneste forskjellen var at type 24 fikk et større førerhus. Type 24b nr. 236 er bevart av Norsk Jernbaneklubb (NJK) og går på Krøderbanen hver sommer.

Dette var typiske godstogslokomotiver med stor dampkjele og store sylindre, men med små drivhjul, noe som gav lokomotivet stor trekkraft og lav topphastighet. Type 24 ble bygget som våtdamplok med compoundmaskineri, men disse hadde ikke overheterkjel og tvillingmaskineri før Thunes mekaniske verksted leverte den første type 24b i 1910. Det var først etter at disse kom, at også alle de eldre lokomotivene av type 22a og 24a ble bygget om. Den neste modellen var 24c, og denne ble utstyrt med matevannsforvarmer. Tilsammen ble det i perioden 1909 til 1921 bygget 15 lokomotiver av denne typen, og den siste maskinen i drift var type 24b nummer 236, som ble utrangert 22. oktober 1970. Etter krigen var type 24 mye brukt i Gt. 5181/82 og Gt. 5185/86 på
Valdresbanen (til 1968), Gt. 5081/82 på Solørbanen, Gt. 5371/72, Gt. 5373/74, Gt. 5380/81 og Gt. 5511/12 på Randsfjordbanen (til 1959), Gt. 5375/76 på Krøderbanen (til 1967), i Gt. 5800/01, Gt. 5811/12 og Gt. 5815/16 på Sørlandsbanen mellom Sira/Egersund og Stavanger fram til 1956 og i Gt. 5711/12 mellom Støren og Tynset fram til 1956.

Type 24a

Lokene av type 24a ble nr: 147, 194,195,196 og 210. 147 ble bygget i 1909 hos Thunes mekaniske værksted. for Nordbanen. Lokomotivet var helt likt lok 144 av typen 22a. Lok 194,195,196 og 210 ble bygget i 1909 av Hamar Jernstøperi.Lok 147 sporet av mellom Leira og Aurdal på Nordåkjordet den 06/02-1967 og ble hogd opp på stedet. Lok 195 ble utrangert i 1968 etter god innsats på Randsfjord- og Valdresbanen.

 Type 24b nummer 236 
Denne maskinen ble opprinnelig levert til Gjøvikbanen den 29. juni 1912 fra Thunes mekaniske verksted, men ble senere satt i drift på andre baner stasjonert i Oslo- og Drammen distrikter. 236 ble i 1958 besluttet utrangert, men etter en ulykke med nummer 404 ble 236 tatt i bruk igjen 06. februar 1959. På midten av 1960-årene tjenestegjorde maskinen i stor grad på Valdresbanen hvor den trakk både gods- og persontog. På slutten av sin driftstid i 1968, ble 236 atter stasjonert i Drammen, hvor det endte sin tjenestekarriere hos NSB ved å trekke pukktog fra Svene pukkverk til Kongsberg.

236 ble utrangert den 22. oktober 1970, og året etter ble det bevart gjennom en avtale mellom Norsk Jernbaneklubb, Norsk Jernbanemuseum og NSB. Etter at avtalen kom i orden ble lokomotivet transportert til lagring på Kløftefoss ved Krøderbanen. I 1978 ble det transportert til Stavanger og satt i driftsklar stand igjen, som et ledd av 100-årsjubileet for Jærbanen. Etter jubileet ble nr. 236 tatt i bruk på Krøderbanen, hvor det i tiden mellom 1978 og 1981 var det eneste operative normalsporede damplokomotivet i Norge. Det ble derfor flittig brukt til film– og fjernsynsopptak, og andre jernbanerelaterte arrangementer, helt til andre damplokomotiver fra NJK ble restaurert til kjørbar stand. 236 er pr 2020 ikke i kjørbar stand.

 Litteratur 


 Eksterne lenker 
 Type 24  – NJK Materielldatabasen
 Type 24 – Jernbane.net
 Norsk Jernbaneklubb.no – Informasjon om Krøderbanens 24b.236.
 Bilde på digitaltmuseum.no

24
24